ভারতের গাড়ি বিক্রি হবে বিদেশে! শুরু হয়ে গেল ই-ভিতারার যাত্রা

ওয়েব ডেস্ক: প্রস্তুতি চলছিল বহুদিন ধরে। অবশেষে সেই প্রতীক্ষার অবসান ঘটল। মঙ্গলবার গুজরাতের (Gujarat) হনসলপুরে প্রধানমন্ত্রী নরেন্দ্র মোদি (Narendra Modi) উদ্বোধন করলেন মারুতি সুজুকির প্রথম বৈদ্যুতিক এসইউভি ই-ভিতারা-র (Maruti Suzuki e-Vitara) উৎপাদন শিল্পের। একই সঙ্গে তিনি সুজুকি মোটর প্ল্যান্টে হাইব্রিড ব্যাটারি ইলেকট্রোডের স্থানীয় উৎপাদন প্রক্রিয়াও চালু করেন।

সেপ্টেম্বরের শুরুতেই বাজারে আনুষ্ঠানিক আত্মপ্রকাশ ঘটতে পারে এই আধুনিক বৈদ্যুতিক গাড়ির। শুধু দেশীয় বাজার নয়, ই-ভিতারা তৈরি হবে আন্তর্জাতিক চাহিদার কথা মাথায় রেখে। প্রধানমন্ত্রী জানিয়েছেন, এই ব্যাটারি ইলেকট্রিক ভেহিকল ভারতে নির্মিত হয়ে বিশ্বের শতাধিক দেশে রফতানি করা হবে।

আরও পড়ুন: কেমন হবে ভারতের নিজস্ব মহাকাশ স্টেশন? জানিয়ে দিল ISRO

এই উদ্বোধনের পর প্রধানমন্ত্রী মোদি বলেন, “আজ ভারতের স্বনির্ভরতার যাত্রায় এক গুরুত্বপূর্ণ দিন। পরিবেশবান্ধব পরিবহণের নতুন দিগন্ত উন্মোচিত হলো। হনসলপুরে ই-ভিতারা উদ্বোধনের পাশাপাশি, আমাদের ব্যাটারি ইকোসিস্টেম আরও শক্তিশালী করতে শুরু হলো হাইব্রিড ব্যাটারি ইলেকট্রোড উৎপাদন।”

উল্লেখ্য, এই ই-ভিতারা গাড়িটি বাজারে আসার আগেই এটি নিয়ে গাড়িপ্রেমীদের আগ্রহ তুঙ্গে। কারণ, ই-ভিতারায় থাকছে—উন্নত এলইডি হেডলাইট, ডে-টাইম রানিং ল্যাম্প ও টেল-লাইট, আকর্ষণীয় ১৮ ইঞ্চি অ্যালয় হুইল, ১০.২৫ ইঞ্চি ডিজিটাল ইন্সট্রুমেন্ট ক্লাস্টার, ১০.১ ইঞ্চি টাচস্ক্রিন ইনফোটেইনমেন্ট সিস্টেম, ওয়্যারলেস অ্যাপল কারপ্লে ও অ্যান্ড্রয়েড অটো সাপোর্ট, প্যানোরামিক সানরুফ, ওয়্যারলেস চার্জার, ইনফিনিটি বাই হারম্যান অডিও সিস্টেম, ইন-কার কানেক্টিভিটি ও মাল্টি-কালার ইন্টেরিয়র অ্যাম্বিয়েন্ট লাইটিং। জানা গিয়েছে, গাড়িটি বাজারে আসবে মনোটোন ও ডুয়াল-টোন উভয় সংস্করণে।

দেখুন আরও খবর:

The post ভারতের গাড়ি বিক্রি হবে বিদেশে! শুরু হয়ে গেল ই-ভিতারার যাত্রা first appeared on KolkataTV.